CELEX: 62019TN0145
Language: el
Date: 2019-03-07 00:00:00
Title: Υπόθεση T-145/19: Προσφυγή της 7ης Μαρτίου 2019 — Jap Energéticas y Medioambientales κατά Επιτροπής

6.5.2019   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 155/47
            
         
      Προσφυγή της 7ης Μαρτίου 2019 — Jap Energéticas y Medioambientales κατά Επιτροπής
      (Υπόθεση T-145/19)
      (2019/C 155/57)
      Γλώσσα διαδικασίας: η ισπανική
      
         Διάδικοι
      
      
         Προσφεύγουσα: Jap Energéticas y Medioambientales, SL (Βαλένθια, Ισπανία) (εκπρόσωπος: G. Alabau Zabal, δικηγόρος)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο να κηρύξει άκυρη την πράξη της Ευρωπαϊκής Επιτροπής με την οποία ορίζεται το ποσό που πρέπει να επιστρέψει η προσφεύγουσα, λόγω μείωσης του επιλέξιμου ποσού που αντιστοιχεί στο πρόγραμμα LIFE 11.
      
         Λόγοι ακυρώσεως και κύρια επιχειρήματα
      
      Η παρούσα προσφυγή στρέφεται κατά της πράξης της Ευρωπαϊκής Επιτροπής της 14ης Ιανουαρίου 2019, η οποία επιδόθηκε στις 24 Ιανουαρίου 2019 και στην οποία ορίζεται το ποσό που πρέπει να επιστρέψει η προσφεύγουσα, καθόσον μειώθηκαν οι επιλέξιμες δαπάνες του προγράμματος LIFE 11 ENV/ES/000593-H2AL RECYCLING, και περιέχεται εντολή πληρωμής.
      Προς στήριξη της προσφυγής της, η προσφεύγουσα προβάλλει τρεις λόγους.
      
                  1.
               
               
                  Με τον πρώτο λόγο προβάλλεται ουσιώδες τυπικό ελάττωμα της προσβαλλόμενης απόφασης.
                  
                              —
                           
                           
                              Προβάλλεται συναφώς ότι η Ευρωπαϊκή Επιτροπή δεν προέβαλε επιχειρήματα ούτε ημερομηνίες που θα παρείχαν στην προσφεύγουσα τη δυνατότητα να αντιτάξει τα επιχειρήματά της πέραν του περιεχομένου της αρχικής επιστολής του Ιανουαρίου του 2017, με την οποία η προσφεύγουσα ενημερώθηκε σχετικά με τις δαπάνες που δεν μπορούσαν να καλυφθούν από τη χρηματοδότηση, δεδομένου ότι, κάθε φορά που επικοινωνούσε με την προσφεύγουσα, η Επιτροπή επαναλάμβανε απλώς τα ίδια επιχειρήματα.
                           
                        
            
                  2.
               
               
                  Με τον δεύτερο λόγο προβάλλεται παράβαση της Συνθήκης ή οποιασδήποτε άλλης διάταξης σχετικής με την εφαρμογή της.
                  
                              —
                           
                           
                              Προβάλλεται συναφώς ότι οι πράξεις που περιορίζουν δικαιώματα ή έννομα συμφέροντα πρέπει να είναι αιτιολογημένες, σύμφωνα με τα προβλεπόμενα από τη νομοθεσία της Ευρωπαϊκής Ένωσης, καθώς, σε αντίθετη περίπτωση, θα μπορούσε να προκύψει αυθαίρετη και ιδιοτελής συμπεριφορά, καθώς και κατάχρηση εξουσίας, η οποία θα ήταν αντίθετη προς τις αρχές της αναλογικότητας, της δικαιολογημένης εμπιστοσύνης, της ίσης μεταχείρισης και της «απαγόρευσης της αυθαιρεσίας», οι οποίες αναγνωρίζονται από τη νομοθεσία της Ευρωπαϊκής Ένωσης.
                           
                        
            
                  3.
               
               
                  Με τον τρίτο λόγο προβάλλεται προσβολή των δικαιωμάτων άμυνας
                  
                              —
                           
                           
                              Προβάλλεται συναφώς ότι η προσβαλλόμενη πράξη στερείται αιτιολογίας, με αποτέλεσμα η κρίση περί μη επιλέξιμων δαπανών να μη στηρίζεται σε βάσιμα διοικητικά κριτήρια και, κατά συνέπεια, να μην παρέχεται η δυνατότητα αντίκρουσής τους.